Richard Yates

Richard Yates (* 3. február 1926, Yonkers, New York, USA – † 7. november 1992, Birmingham, Alabama, USA) bol americký spisovateľ. Medzi jeho najvýznamnejšie diela patrí románový debut Núdzový východ, ktorý sa v roku 2008 dočkal filmového spracovania s Leonardom DiCapriom a Kate Winslet v hlavných rolách. Hoci sa všetka Yatesova tvorba stretala s priaznivou odozvou kritikov, za života spisovateľ nedosiahol komerčný úspech.

 Život 
Richard Yates sa narodil 3. februára 1926 v meste Yonkers, štát New York. Keď mal dva roky, jeho rodičia sa rozviedli a Yates zostal žiť s matkou, neúspešnou sochárkou, a staršou sestrou. Študoval na súkromnej chlapčenskej strednej škole v Connecticute, kde získal štipendium. Krátko pred promóciami sa pridal k americkej armáde a počas druhej svetovej vojny slúžil vo Francúzsku, Belgicku a Nemecku. Zúčastnil sa Bitky o Ardeny. Po vojne sa vrátil späť do Spojených štátov, kde mu bola diagnostikovaná tuberkulóza. Necelé dva roky strávil v sanatóriu.

Po úspešnej rekonvalescencií sa spoločne s manželkou presťahoval na juh Francúzska. Počas pobytu v Európe sa prvý raz etabloval ako spisovateľ. Niekoľko poviedok mu vyšlo v novinách Atlantic First. V roku 1953 sa vrátil späť do USA, kde sa zamestnal ako copywriter. Zarovno s novým zamestnaním pracoval aj na svojom prvom románe Núdzový východ. V tom období sa u neho prvý raz prejavili mentálne problémy: utrpel svoje prvé nervové zrútenie. Svoju úzkosť sa snažil potlačiť nadmernou konzumáciou alkoholu, ktorá napokon vyústila do celoživotných problémov s alkoholizmom. V roku 1959 sa rozviedol.

V roku 1961 dokončil svoj prvý román. Kniha sa dočkala priaznivého hodnotenia medzi kritikmi, bola nominovaná na viaceré prestížne literárne ocenenia, ale komerčného úspechu sa nedočkala. Dielo mu však pomohlo získať novú pracovnú pozíciu: začal písať prejavy pre Roberta Kennedyho. O zamestnanie prišiel po atentáte na Kennedyho brata Johna. Vzápätí nato sa Yates presťahoval do Hollywoodu, kde napísal niekoľko scenárov, ale žiaden z nich sa nedočkal sfilmovania.

Ďalších sedem rokov života strávil Yates v Iowe, kde vyučoval tvorivé písanie. V tomto období sa zoznámil so svojou druhou manželkou, s ktorou sa pravidelne sťahovali po Stredozápade v závislosti od školy, kde práve učil. Napokon sa vrátil do New Yorku, kde prijal miesto na Kolumbijskej univerzite. Yates medzitým obnovil kontakt so Seymourom Lawrencom, redaktorom, ktorý kedysi dávno publikoval Yatesove prvé poviedky. Lawrence sa stihol vypracovať na vydavateľa kníh a v jeho vydavateľstve vyšli všetky Yatesove knihy.

Osem rokov žil v Bostone, počas tohto obdobia sa druhý raz rozviedol, a v roku 1991 sa sťahoval ešte posledný raz, prijal miesto na Univerzite v Alabame. V tom období ho sužovali vážne zdravotné komplikácie, ktoré boli výsledkom dlhodobej nezdravej životosprávy. Okrem alkoholizmu si tiež vypestoval silnú závislosť na cigaretách, za deň zvykol vyfajčiť štyri škatuľky. Diagnostikovali mu emfyzém pľúc. Zomrel v novembri 1992 na poškodenie pľúc po podstúpenej operácii. Zanechal po sebe dve dcéry.

 Bibliografia 

 Romány 

 Revolutionary Road (1961)
 A Special Providence (1969)
 Disturbing the Peace (1975)
 The Easter Parade (1976)
 A Good School (1978)
 Young Hearts Crying (1984)
 Cold Spring Harbor (1986)

 Poviedky 

 Eleven Kinds of Loneliness (1962)
 Liars in Love (1981)
 The Collected Stories of Richard Yates (2004)

 Slovenské vydania 

 Núdzový východ, Slovart, 2009
 Veľkonočný sprievod, Slovart, 2011
 Leto v Cold Spring Harbor, Slovart, 2012

 České vydania 

 Pět druhů osamění, Odeon, 1966 (výber z knihy Eleven Kinds of Loneliness)
 Nouzový východ, Mladá fronta, 2009
 Velikonoční průvod, Mladá fronta, 2009
 Dobrá škola, Mladá fronta, 2010

 Referencie 

Kategória:Spisovatelia USA
Kategória:Spisovatelia románov USA
Kategória:Vyučujúci na Columbia University
Kategória:Vyučujúci na University of Alabama
Kategória:Osobnosti USA druhej svetovej vojny
Kategória:Osobnosti z Yonkersu